600 ud de 3.000 kontanthjælpsmodtagere, der er i Vejle Kommune, er så dårlige til at styre deres egen økonomi, at jobcenteret må hjælpe med at betale deres regninger til tiden.

Ifølge Christoffer Aagard Melson (V), formand for arbejdsmarkedsudvalget, er det ikke den eneste hjælp, der er på vej.

- I fremtiden vil vi måske også kunne tilbyde noget formaliseret rådgivning om økonomi, siger han.

Derfor drøfter udvalget i dag, om det er en god ide at etablere en økonomisk rådgivningsfunktion med en ekstern partner for de hårdest ramt kontanthjælpsmodtagere.

Økonomiske råd er nødvendige

Jørgen Schwartz er økonomisk rådgiver i Vejen Kommune, og han mener, at rådgivningen er en nødvendighed for mange. Det gælder specielt de mennesker, der bliver lokket at de hurtige mini-lån på nettet.

- De optager måske et lån på 200 kroner, som de godt kan klare, men så optager de lige et mere på 300 kroner og måske et mere på 1.000 kroner, og så bliver det helt uoverskueligt, siger han.

Ofte stiger regningerne kontanthjælpsmodtagerne over hovedet, og når kreditorerne melder sig for at få pengene tilbage, kan det være svært at beslutte, hvilke regninger der skal betales først.